Bakrusen
Etter tre magre år og skuffende innsats velger Per Sundnes å forlate skuta. Det er forståelig. Når de norske resultatene er inne i en så dårlig trend som de er etter Alexander Rybaks kalasseier i 2009, er det bare rett og rimelig at kapteinen selv innser at det er på tide å slippe til andre. Likevel savner jeg en smule mer selvinnsikt og selvransakelse hos Sundnes når han nekter å uttrykke skuffelse etter Toojis ferske fiasko i Baku. Han ble nummer 26 av 42 land, påpeker han. Hvem teller semifinaler, svarer vi. Tooji ble sist i finalen der alle 42 land var stemmeberettigede. Han fikk syv poeng. Javisst var det en fiasko. Didrik Solli-Tangen ble nummer 20 for to år siden, i fjor kom ikke Stella Mwangi engang til finalen. Det ligger en negativ tendens her som verken den avtroppende kapteinen Per Sundnes eller hans arbeidsgivere i NRK bør fnyse lett av, dersom de skal ta Eurovision alvorlig i årene fremover også. Satsningen på Eurovision - eller Melodi Grand Prix - de siste årene, både økonomisk og kunstnerisk - tyder jo på at dette blir tatt seriøst i NRK. Og det er faktisk selvsamme Per Sundnes som skal ha hovedæren for nettopp dèt. Før Per Sundnes forsvinner fra NRK bør han også ta ansvar for et lynkurs i selvransakelse overfor Tooji. Vårt blide håp har hatt et unorsk vinnerinstinkt hele veien og har gjentatte ganger sagt at han kommer til å vinne. Men Tooji er ingen vinnerskalle. En vinnerskalle hadde også vist skuffelse og vilje til å analysere hva som gikk galt. I stedet går Tooji ut i mediene etter sin egen flopp og påberoper seg maksimal innsats blant mye «crap». Det grunnleggende vinnerinstinktet er brått byttet ut med at Eurovision plutselig ikke er hans greie - det har bare vært kjempemorsomt å være med. Er det ikke morsomst å vinne da, slik du har sagt hele tiden at du skal? Tooji har langt igjen med slike holdninger, også utenom Eurovision. I mellomtiden bør ikke NRK bare lete etter en erstatter for Per Sundnes, de må også lete etter en norsk representant til Sverige neste år med de rette holdningene til konkurransen, både før og etter.
Status for Norges innsats i Eurovision 2012: sutring og sjefens avgang.